b'\n_START_ARTICLE_\nKauno Algirdo Brazausko hidroelektrin\xc4\x97\n_START_SECTION_\nPirmieji sumanymai\n_START_PARAGRAPH_\nNemuno hidroresursus dar prie\xc5\xa1 Pirm\xc4\x85j\xc4\xaf pasaulin\xc4\xaf kar\xc4\x85 tyrin\xc4\x97jo ir j\xc5\xb3 panaudojimo problem\xc4\x85 sprend\xc4\x97 profesoriaus G. Mer\xc4\x8dingo vadovaujama Vandens energijos tyrim\xc5\xb3 komisija. Po karo \xc5\xa1i\xc4\x85 problem\xc4\x85 daug kart\xc5\xb3 k\xc4\x97l\xc4\x97 profesorius Steponas Kolupaila, in\xc5\xbeinierius Jonas Smilgevi\xc4\x8dius ir kiti, akcin\xc4\x97 bendrov\xc4\x97 \xe2\x80\x9eGalyb\xc4\x97s\xe2\x80\x9c planavo statyti hidroelektrines, ta\xc4\x8diau visa tai liko ne\xc4\xafgyvendinta._NEWLINE_Kauno hidroelektrin\xc4\x97s istorija prasid\xc4\x97jo 1929 m., kai in\xc5\xbeinierius J. Smilgevi\xc4\x8dius para\xc5\xa1\xc4\x97 Lietuvos vyriausybei dvylikos lap\xc5\xb3 ra\xc5\xa1t\xc4\x85, kuriame nurod\xc4\x97, kad viena kra\xc5\xa1to atsilikimo prie\xc5\xbeas\xc4\x8di\xc5\xb3 \xe2\x80\x93 menkas Lietuvos elektrifikavimas. Vienas Lietuvos gyventojas per metus sunaudoj\xc4\x99s 5 kWh elektros energijos, o Norvegijoje \xe2\x80\x93 3000 kWh. I\xc5\xa1eitis i\xc5\xa1 \xc5\xa1ios pad\xc4\x97ties \xe2\x80\x93 panaudoti Lietuvos hidroresursus ir statyti hidroelektrines ant Nemuno ties Petra\xc5\xa1i\xc5\xabnais, Prienais ir Nemani\xc5\xabnais, ant Neries \xe2\x80\x93 ties Jonava, turi b\xc5\xabti i\xc5\xa1naudotos ir ma\xc5\xbeesn\xc4\x97s up\xc4\x97s \xe2\x80\x93 Minija, J\xc5\xabra, \xc5\xa0ventoji, Dubysa, \xc5\xa0e\xc5\xa1up\xc4\x97 ir kitos. Autorius pateik\xc4\x97 ne tik techninius - ekonominius skai\xc4\x8diavimus, bet ir finansinius si\xc5\xablymus, kaip sukaupti statyboms l\xc4\x97\xc5\xa1\xc5\xb3, kokie bus gaunami pelnai ir kaip bus gr\xc4\x85\xc5\xbeinamos skolos. Jo si\xc5\xablomos hidroelektrin\xc4\x97s per metus b\xc5\xabt\xc5\xb3 pagaminusios kiekvienam gyventojui per 300 kWh elektros energijos. Apie Nemuno hidroelektrin\xc4\x99 buvo nema\xc5\xbeai ra\xc5\xa1oma to meto periodin\xc4\x97je spaudoje, i\xc5\xa1leista net atskira knygel\xc4\x97, ta\xc4\x8diau Lietuvos energetikoje \xc4\xafsitvirtin\xc4\x99s u\xc5\xbesienio kapitalas \xc4\xafvairiais b\xc5\xabdais trukd\xc4\x97 rimtai svarstyti vietini\xc5\xb3 energetik\xc5\xb3 si\xc5\xablymus._NEWLINE_Prie Nemuno hidroresurs\xc5\xb3 panaudojimo problemos bandyta gr\xc4\xaf\xc5\xbeti vokie\xc4\x8di\xc5\xb3 okupacijos metais (1943\xe2\x80\x931944 m.). Vyriausioji vanden\xc5\xb3 ir energijos valdyba band\xc4\x97 sudaryti Nemuno energetinio panaudojimo schem\xc4\x85, ta\xc4\x8diau tai buvo tik provizorin\xc4\x97 schema, besiremianti stambaus (1:100000) mastelio topografine med\xc5\xbeiaga.\n_START_SECTION_\nProjektavimas\n_START_PARAGRAPH_\nNemuno hidroresurs\xc5\xb3 panaudojimu rimtai susir\xc5\xabpinta po Antrojo pasaulinio karo. 1948\xe2\x80\x931951 m. prie\xc5\xa1 pradedant statyti hidroelektrin\xc4\x99, buvo i\xc5\xa1tirti visi Nemuno hidroresursai, sudaryta j\xc5\xb3 naudojimo schema. TSRS Elektrini\xc5\xb3 ministerija \xc5\xa1\xc4\xaf darb\xc4\x85 paved\xc4\x97 S\xc4\x85junginio projektavimo instituto \xe2\x80\x9eHidroenergoprojekt\xe2\x80\x9c Maskvos skyriui, kuris pareng\xc4\x97 Nemuno kompleksinio panaudojimo schem\xc4\x85, pagal kuri\xc4\x85 prie Nemuno buvo numatyta pastatyti 7 hidroelektrines, j\xc5\xb3 bendra galia tur\xc4\x97jo siekti 468 t\xc5\xabkst. kW. Per metus jos tur\xc4\x97jo pagaminti vidutini\xc5\xa1kai 2143 mln. kWh elektros energijos. Visa hidroelektrini\xc5\xb3 kaskada b\xc5\xabt\xc5\xb3 i\xc5\xa1naudojusi 120 m vandens kritimo auk\xc5\xa1t\xc4\xaf. Kauno hidroelektrin\xc4\x97 \xe2\x80\x93 pirmoji pagal \xc5\xa1i\xc4\x85 schem\xc4\x85 statytina elektrin\xc4\x97._NEWLINE_\xc4\xae b\xc5\xabsimosios statybos aik\xc5\xa1tel\xc4\x99 pirmieji atvyko instituto Vakar\xc5\xb3 ekspedicijos tyrin\xc4\x97tojai: geologai, hidrologai, hidrogeologai, topografai, gr\xc4\x99\xc5\xbeimo meistrai. I\xc5\xa1gr\xc4\x99\xc5\xbeta daugiau kaip 50 000 metr\xc5\xb3 gr\xc4\x99\xc5\xbeini\xc5\xb3, padarytos de\xc5\xa1im\xc4\x8di\xc5\xb3 kvadratini\xc5\xb3 kilometr\xc5\xb3 nuotraukos, \xc5\xa1imtus t\xc5\xabkstan\xc4\x8di\xc5\xb3 kart\xc5\xb3 matuotas vandens lygis, skai\xc4\x8diuotas up\xc4\x97s debitas. Ekonomistai tyr\xc4\x97 rajonus, kuriems bus tiekiama Kauno HE elektros energija, nagrin\xc4\x97jo j\xc5\xb3 raidos perspektyv\xc4\x85. In\xc5\xbeinieriai elektrikai skai\xc4\x8diavo optimali\xc4\x85 hidroagregat\xc5\xb3 gali\xc4\x85, b\xc5\xabsim\xc4\x85j\xc4\x85 energijos gamyb\xc4\x85 ir t. t._NEWLINE_Elektrin\xc4\x97s \xc4\xafrang\xc4\x85 projektavo Maskvos ir Leningrado projektavimo institutuose, gamykl\xc5\xb3 konstruktori\xc5\xb3 biuruose, specializuotose projektavimo organizacijose, mokslinio tyrimo institutuose, laboratorijose ir bandym\xc5\xb3 stotyse. Prie projektavimo nema\xc5\xbeai prisid\xc4\x97jo Kauno politechnikos institutas, tirdamas laivybos \xc4\xafrengini\xc5\xb3 hidraulik\xc4\x85 ir slenkstin\xc4\x97s u\xc5\xbetvankos variant\xc4\x85. \xc4\xaerengimai buvo gaminami Leningrado metalo, Charkovo turbin\xc5\xb3, Sverdlovsko hidrogeneratori\xc5\xb3 gamyklose ir kt._NEWLINE_\xe2\x80\x9eLietprojekto\xe2\x80\x9c projektavimo institutas sudar\xc4\x97 Kauno HE gyvenviet\xc4\x97s projekt\xc4\x85. R\xc5\xabpintasi ir b\xc5\xabsimosios hidroelektrin\xc4\x97s architekt\xc5\xabra. Kad ma\xc5\xa1in\xc5\xb3 sal\xc4\x97 b\xc5\xabt\xc5\xb3 \xc5\xa1viesi, didelei fasado daliai buvo suprojektuoti surenkamojo gel\xc5\xbebetonio r\xc4\x97mai su stiklo blokais.\n_START_SECTION_\nStatyba\n_START_PARAGRAPH_\nPirmieji Kauno hidroelektrin\xc4\x97s statybos darbai prasid\xc4\x97jo 1955 m. lapkri\xc4\x8dio m\xc4\x97n. Statant elektrin\xc4\x99, reik\xc4\x97jo i\xc5\xa1kasti 5 mln. kub.m grunto, supilti 3,5 mln. kub.m \xc5\xbeemi\xc5\xb3. Pastatyta betono gamykla, paklota 252 t\xc5\xabkst. kub.m betono ir gel\xc5\xbebetonio._NEWLINE_Svarbiausias statybos baras buvo pagrindin\xc4\x97 dauba. Reik\xc4\x97jo i\xc5\xa1kasti keliolikos metr\xc5\xb3 gylio daub\xc4\x85, pasiekti am\xc5\xbeiais nejudint\xc4\x85, kaip uola kiet\xc4\x85 priemol\xc4\xaf ir ant jo pad\xc4\x97ti betoninius elektrin\xc4\x97s pamatus, kad priemolis, susilyd\xc4\x99s su betonu \xc4\xaf i\xc5\xa1tisin\xc4\x99 dang\xc4\x85, nepalikt\xc5\xb3 n\xc4\x97 ply\xc5\xa1elio vandeniui._NEWLINE_1957 m. spalio 23 d. \xc4\xaf pagrindin\xc4\x99 daub\xc4\x85 paklojamas pirmasis kubinis metras betono._NEWLINE_1959 m. liepos 19 d. buvo pertvenkta senoji Nemuno vaga, ties Pa\xc5\xbeaisliu i\xc5\xa1siliejo Kauno marios. De\xc5\xa1iniajame Nemuno krante \xc5\xa1alia elektrin\xc4\x97s pastatyta 110 kV atvira skirstykla, ma\xc5\xa1in\xc5\xb3 pastate sumontuoti \xc4\xafrengimai. Betonin\xc4\x97je spiralin\xc4\x97je kameroje sumontuotos Charkove pagamintos PL-661-VB-500 tipo turbinos pasisukan\xc4\x8diomis ment\xc4\x97mis, o ma\xc5\xa1in\xc5\xb3 sal\xc4\x97je \xe2\x80\x93 Sverdlovsko gamyklos VGS 700/100-48 tipo, 22 500 kW galios generatoriai._NEWLINE_1959 m. lapkri\xc4\x8dio 5 d. \xc4\xafjungtas pirmasis (pagal numeracij\xc4\x85 \xe2\x80\x93 ketvirtasis) hidroagregatas. Elektros energij\xc4\x85 gavo Kaunas, Vilnius, \xc5\xa0iauliai. Antrasis (Nr.3) hidroagregatas prad\xc4\x97jo veikti 1959 m. gruod\xc5\xbeio 23 d., tre\xc4\x8diasis (Nr.1) \xe2\x80\x93 1960 m. vasario 26 d., ketvirtasis (Nr.2) \xe2\x80\x93 1960 m. baland\xc5\xbeio 18 d. Hidroelektrin\xc4\x97 pasiek\xc4\x97 projektin\xc4\x99 90 MW gali\xc4\x85. 1960 m. vasario 8 d. \xc4\xafjungtos beveik visos 110 kV elektros tiekimo linijos \xe2\x80\x93 Kauno hidroelektrin\xc4\x97s energij\xc4\x85 gavo Prienai, Marijampol\xc4\x97, Sovetskas, \xc5\xa0ilut\xc4\x97 ir Klaip\xc4\x97da._NEWLINE_Statant hidroelektrin\xc4\x99, imtasi komplektuoti b\xc5\xabsimuosius jos eksploatacininkus. Ta\xc4\x8diau paai\xc5\xa1k\xc4\x97jo, kad dirbusi\xc5\xb3j\xc5\xb3 hidroelektrin\xc4\x97se tebuvo vienas kitas. Reik\xc4\x97jo priimti neturin\xc4\x8dius patirties ir juos apmokyti. Hidroturbin\xc5\xb3 ma\xc5\xa1inistus reng\xc4\x97 Kamos, o budin\xc4\x8diuosius in\xc5\xbeinierius \xe2\x80\x93 Narvos hidroelektrin\xc4\x97.'